Smernica Komisie
z 15. júla 1991,
ktorou sa prispôsobuje technickému pokroku smernica Rady 71/320/EHS o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel
(91/422/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 71/320/EHS z 26. júla 1971 o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel [1], naposledy zmenenú a doplnenú smernicou Komisie 88/194/EHS [2], najmä na jej článok 5,
keďže na základe pokroku, ku ktorému došlo v technológii brzdenia, je teraz možné sprísniť požiadavky, a najmä zaviesť povinné vybavenie určitých ťažných a prípojných vozidiel automatickým nastavovaním brzdových obložení, vzhľadom na zvýšenie bezpečnosti na cestách;
keďže ustanovenia tejto smernice sú v súlade so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Prílohy I, II, III, IV, V, VII, IX, X a XII smernice 71/320/EHS sa menia a dopĺňajú v súlade s prílohou k tejto smernici.
Článok 2
1. Od 1. októbra 1991, žiadny členský štát nesmie z dôvodov týkajúcich sa brzdových zariadení:
- odmietnuť vzhľadom na typ vozidla, udeliť EHS typové schválenie alebo vydať kópiu osvedčenia, uvedeného v poslednej zarážke článku 10 ods. 1 smernice Rady 70/156/EHS [3], alebo udeliť národné typové schválenie, alebo
- zakázať uvedenie do prevádzky vozidiel,
keď brzdové zariadenia takého typu vozidla alebo takých vozidiel sú v súlade s ustanoveniami smernice 71/320/EHS, naposledy zmenenej a doplnenej touto smernicou.
2. Od 1. októbra 1992 členské štáty:
- nebudú naďalej vydávať kópiu osvedčenia uvedeného v poslednej zarážke článku 10 ods. 1 smernice 70/156/EHS vzhľadom na typ vozidla, ktorého brzdové zariadenia nie sú v súlade s ustanoveniami smernice 71/320/EHS, naposledy zmenenej a doplnenej touto smernicou,
- môžu odmietnuť udeliť národné typové schválenie typu vozidla, ktorého brzdové zariadenia nie sú v súlade s ustanoveniami smernice 71/320/EHS, naposledy zmenenej a doplnenej touto smernicou.
3. Od 1. októbra 1994 členské štáty môžu zakázať uviesť do prevádzky vozidlá, ktorých brzdové zariadenia nie sú v súlade ustanoveniami smernice 71/320/EHS, naposledy zmenenej a doplnenej touto smernicou.
Článok 3
Členské štáty pred 1. októbrom 1991 uvedú do účinnosti ustanovenia potrebné na dosiahnutie súladu s touto smernicou. Bezodkladne o tom informujú Komisiu.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 4
Táto smernica je adresovaná členským štátom.
V Bruseli 15. júla 1991